b'\n_START_ARTICLE_\nCurentul neoclasic \xc3\xaen economie\n_START_SECTION_\nPrezentare si caracteristici\n_START_PARAGRAPH_\nMotto: "Actualele modele macroeconomice keynesieniste nu pot reprezenta un ghid demn de \xc3\xaencredere pentru formularea politicii fiscale, monetare, etc. Nu exist\xc4\x83 nicio \xc8\x99ans\xc4\x83 ca o modificare major\xc4\x83 sau minor\xc4\x83 a acestor modele s\xc4\x83 duc\xc4\x83 la \xc3\xaembun\xc4\x83t\xc4\x83\xc8\x9birea semnificativ\xc4\x83 a cradului lor de siguran\xc8\x9b\xc4\x83." (Robert Lucas)_NEWLINE_Economia neoclasic\xc4\x83 se refer\xc4\x83 la o abordare general\xc4\x83 \xc3\xaen economie care pune accentul pe determinarea pre\xc8\x9burilor, a produc\xc8\x9biei \xc8\x99i a distribu\xc8\x9biei veniturilor \xc3\xaen cadrul pie\xc8\x9belor, prin intermediul cererii \xc8\x99i ofertei._NEWLINE_Conform lui G.Grellet, un economist francez_NEWLINE_Teoria neoclasic\xc4\x83 se \xc3\xaentemeiaz\xc4\x83 pe date de pornire \xc8\x99i un model de comportament. Datele de pornire sunt considerate a fi exogene: este vorba despre sc\xc4\x83rile de preferin\xc8\x9b\xc4\x83 ale agen\xc8\x9bilor economici \xc8\x99i despre cantit\xc4\x83\xc8\x9bile factorilor de produc\xc8\x9bie la \xc3\xaenceputul unei perioade. Maximizarea obiectivelor agen\xc8\x9bilor, \xc3\xaen condi\xc8\x9biile constr\xc3\xa2ngerii, din cauza datelor de pornire constituie singura regul\xc4\x83 de comportament al agen\xc8\x9bilor. Aceasta se exprim\xc4\x83 pe pia\xc8\x9b\xc4\x83 prin intermediul func\xc8\x9biei ofertei \xc8\x99i cererii. Func\xc8\x9bionarea pie\xc8\x9bei permite s\xc4\x83 se stabileasc\xc4\x83 nivelul cererii, ofertei, pre\xc8\x9burilor \xc8\x99i folosirii (factorilor de produc\xc8\x9bie \xc8\x99i for\xc8\x9bei de munc\xc4\x83)._NEWLINE_Teoriile neoclasice sunt obiectul de studiu al mai multor \xc8\x99coli economice, astfel c\xc4\x83 exist\xc4\x83 mai multe p\xc4\x83reri privind semnifica\xc8\x9biile acestui curent. Totu\xc8\x99i este recunoscut c\xc4\x83 bazele teoriei economice neoclasice au fost puse de Robert Lucas (Chicago), Thomas Sargent (Stanford) \xc8\x99i Robert Barro (Harvard). Ea se aseam\xc4\x83n\xc4\x83 mult cu abordarea clasic\xc4\x83 \xc3\xaen privin\xc8\x9ba sublinierii rolului salariilor \xc8\x99i pre\xc8\x9burilor flexibile, dar vine \xc8\x99i cu ceva nou, a\xc8\x99a numitele a\xc8\x99tept\xc4\x83ri ra\xc8\x9bionale, prin care se cauta s\xc4\x83 se dea o explica\xc8\x9bie unor constat\xc4\x83ri de genul curbei Phillips.\n_START_SECTION_\nLegea pie\xc8\x9belor\n_START_PARAGRAPH_\nSubproduc\xc8\x9bia este imposibil\xc4\x83 prin natura sa pentru c\xc4\x83 "oferta creeaz\xc4\x83 cererea". Argumentul este c\xc4\x83 nu exist\xc4\x83 o deosebire semnificativ\xc4\x83 \xc3\xaentre o economie de schimb monetar \xc8\x99i una de schimb \xc3\xaen natur\xc4\x83. Oric\xc3\xa2t ar produce fabricile, muncitorii pot cump\xc4\x83ra. Ideea a fost sus\xc8\x9binut\xc4\x83 chiar \xc8\x99i \xc3\xaen timpul Marii Crize c\xc3\xa2nd o p\xc4\x83trime din for\xc8\x9ba de munc\xc4\x83 american\xc4\x83 a fost trimis\xc4\x83 \xc3\xaen \xc8\x99omaj prin urm\xc4\x83torul argument: "\xc8\x99omajul care exist\xc4\x83 la un moment dat este produs \xc3\xaen totalitate de obstacole fric\xc8\x9bionale care se opun ajust\xc4\x83rii instantanee a nivelului salariilor \xc8\x99i pre\xc8\x9bului" ._NEWLINE_Legea pie\xc8\x9belor sus\xc8\x9bine c\xc4\x83 nu pot exista perioade lungi de supraabunden\xc8\x9b\xc4\x83. Dac\xc4\x83 produc\xc8\x9bia s-ar modifica, pre\xc8\x9burile ar sc\xc4\x83dea pentru asigurarea v\xc3\xa2nz\xc4\x83rii produc\xc8\x9biei ob\xc8\x9binute \xc3\xaen condi\xc8\x9bii de ocupare maxim\xc4\x83.\n_START_SECTION_\nA\xc8\x99tept\xc4\x83rile ra\xc8\x9bionale\n_START_PARAGRAPH_\nA\xc8\x99tept\xc4\x83rile sunt foarte importante pentru via\xc8\x9ba economic\xc4\x83. Ele \xc3\xaei determin\xc4\x83 pe investitori s\xc4\x83 cheltuiasc\xc4\x83 o anumit\xc4\x83 sum\xc4\x83 de bani, iar pe consumatori s\xc4\x83 hot\xc4\x83rasc\xc4\x83 dac\xc4\x83 \xc3\xae\xc8\x99i economisesc veniturile. Cum poate \xc3\xaens\xc4\x83 \xc8\x99tiin\xc8\x9ba economic\xc4\x83 s\xc4\x83 abordeze \xc3\xaentr-un mod logic problema a\xc8\x99tept\xc4\x83rilor? Economi\xc8\x99tii neoclasici au r\xc4\x83spuns la aceast\xc4\x83 \xc3\xaentrebare formul\xc3\xa2nd ipoteza a\xc8\x99tept\xc4\x83rilor ra\xc8\x9bionale. Potrivit acesteia, previziunile sunt obiective \xc8\x99i se bazeaz\xc4\x83 pe toate informa\xc8\x9biile disponibile._NEWLINE_Ipoteza a\xc8\x99tept\xc4\x83rilor porne\xc8\x99te de la faptul c\xc4\x83 oamenii fac previziuni obiective. Mai controversat\xc4\x83 este ideea conform c\xc4\x83reia oamenii se folosesc de \xc3\xaentreaga informa\xc8\x9bie existent\xc4\x83 \xc8\x99i de teoria economic\xc4\x83. Aceasta presupune c\xc4\x83 ei \xc3\xaen\xc8\x9beleg modul \xc3\xaen care func\xc8\x9bioneaz\xc4\x83 economia \xc8\x99i ce anume face guvernul. S\xc4\x83 presupunem astfel c\xc4\x83 parlamentul spore\xc8\x99te \xc3\xaentotdeauna cheltuielile \xc3\xaen anii electorali. Potrivit teoriei a\xc8\x99tept\xc4\x83rilor ra\xc8\x9bionale popula\xc8\x9bia va anticipa acest comportament \xc8\x99i va ac\xc8\x9biona \xc3\xaen consecin\xc8\x9b\xc4\x83._NEWLINE_Principala noutate care apare \xc3\xaen teoria economic\xc4\x83 neoclasic\xc4\x83 const\xc4\x83 \xc3\xaen aceea c\xc4\x83, datorit\xc4\x83 a\xc8\x99tept\xc4\x83rilor ra\xc8\x9bionale, statul nu poate p\xc4\x83c\xc4\x83li popula\xc8\x9bia cu m\xc4\x83suri economice sistematice.\n_START_SECTION_\nImplica\xc8\x9biile asupra teoriei macroeconomice\n_START_PARAGRAPH_\nConcep\xc8\x9bia economic\xc4\x83 neoclasic\xc4\x83 poate fi fructuos aplicat\xc4\x83 \xc3\xaen multe ramuri ale \xc8\x99tiin\xc8\x9bei economice. Aici ne vom concentra asupra a dou\xc4\x83 implica\xc8\x9bii: natura pie\xc8\x9bei muncii \xc8\x99i curba Philips.\n_START_SECTION_\n\xc8\x98omajul\n_START_PARAGRAPH_\nEste \xc8\x99omajul voluntar sau involuntar? \xc8\x98omajul involuntar este o situa\xc8\x9bie \xc3\xaen care muncitorii califica\xc8\x9bi sunt incapabili s\xc4\x83 g\xc4\x83seasc\xc4\x83 de lucru la nivelul curent al salariului. Economi\xc8\x99tii keynesi\xc8\x99ti cred c\xc4\x83 o parte important\xc4\x83 a \xc8\x99omajului este de natur\xc4\x83 involuntar\xc4\x83, mai ales \xc3\xaen perioadele de recesiune._NEWLINE_Dimpotriv\xc4\x83, economi\xc8\x99tii neoclasici cred c\xc4\x83, \xc3\xaen majoritatea cazurilor, \xc8\x99omajul este voluntar. \xc3\x8en opinia lor, pia\xc8\x9ba muncii se redreseaz\xc4\x83 rapid dup\xc4\x83 \xc8\x99ocuri, deoarece salariile se modific\xc4\x83 pentru a se reechilibra \xc8\x99i oferta de munc\xc4\x83. Astfel, nivelul \xc8\x99omajului cre\xc8\x99te \xc3\xaen timpul recesiunilor pentru c\xc4\x83 tot mai mul\xc8\x9bi oameni se afl\xc4\x83 \xc3\xaen c\xc4\x83utarea unor slujbe mai bine pl\xc4\x83tite, \xc8\x99i nu pentru c\xc4\x83 ace\xc8\x99tia nu-\xc8\x99i pot g\xc4\x83si de lucru. Oamenii \xc8\x99omeaz\xc4\x83 pentru c\xc4\x83 \xc8\x99i-au p\xc4\x83r\xc4\x83sit slujbele, c\xc4\x83ut\xc3\xa2nd altele mai bine remunerate, \xc8\x99i nu pentru c\xc4\x83 salariile ar fi prea mari, cum se \xc3\xaent\xc3\xa2mpl\xc4\x83 \xc3\xaen cazul \xc8\x99omajului involuntar.\n_START_SECTION_\nCurba Phillips\n_START_PARAGRAPH_\nUna din marile provoc\xc4\x83ri c\xc4\x83reia trebuie s\xc4\x83 \xc3\xaei fac\xc4\x83 fa\xc8\x9b\xc4\x83 orice \xc8\x99coal\xc4\x83 economic\xc4\x83 este aceea de a explica principalele reguli ce guverneaz\xc4\x83 ciclul economic \xc3\xaentr-un mod coerent \xc8\x99i \xc3\xaen acela\xc8\x99i timp, compatibil cu alte aspecte ale vie\xc8\x9bii economice. Concep\xc8\x9bia economic\xc4\x83 clasic\xc4\x83 este atr\xc4\x83g\xc4\x83toare deoarece corespunde cu majoritatea teoriilor privind cererea \xc8\x99i oferta. Provocarea const\xc4\x83 \xc3\xaen a explica cele mai importante elemente ale ciclurilor economice, cum ar fi curba Phillips sau legea lui Okun. Dac\xc4\x83 nivelul \xc8\x99omajului este ridicat \xc3\xaen timpul recesiunilor, nu se va spune pur \xc8\x99i simplu c\xc4\x83 oamenii au hot\xc4\x83r\xc3\xa2t c\xc4\x83 anul respectiv este potrivit pentru concedii mai lungi. Cum ar explica o astfel de teorie lunga criz\xc4\x83 global\xc4\x83 din anii 1930 sau declinul \xc3\xaenregistrat \xc3\xaen ultimii ani de \xc8\x9b\xc4\x83rile cu economie de pia\xc8\x9b\xc4\x83?_NEWLINE_Economi\xc8\x99tii neoclasici consider\xc4\x83 c\xc4\x83 percep\xc8\x9bia gre\xc8\x99it\xc4\x83 reprezint\xc4\x83 cheia ciclurilor economice. Ei cred c\xc4\x83 \xc8\x99omajul atinge niveluri \xc3\xaenalte deoarece lucr\xc4\x83torii au o p\xc4\x83rere confuz\xc4\x83 despre conjunctura \xc3\xaen care se afl\xc4\x83 economia\xc2\xa0; ei \xc3\xae\xc8\x99i p\xc4\x83r\xc4\x83sesc slujbele de bun\xc4\x83 voie \xc3\xaen speran\xc8\x9ba c\xc4\x83 vor g\xc4\x83si altele mai bine pl\xc4\x83tite, dar \xc3\xaen cele din urm\xc4\x83 ajung pe listele \xc8\x99omerilor. Ori, \xc3\xaen faza de expansiune a ciclului economic, produc\xc8\x9bia atinge niveluri \xc3\xaenalte, iar \xc8\x99omajul scade c\xc3\xa2nd oamenii, supraestim\xc3\xa2nd valoarea salariului real sunt p\xc4\x83c\xc4\x83li\xc8\x9bi s\xc4\x83 munceasc\xc4\x83 mai mult._NEWLINE_Analiza se poate face folosind curba Phillips corespunz\xc4\x83toare infla\xc8\x9biei. Potrivit teoriei economice clasice, curba Phillips pe termen scurt are forma unei drepte verticale \xc3\xaen punctul reprezent\xc3\xa2nd rata natural\xc4\x83 a \xc8\x99omajului sau nivelului de echilibru. Aceast\xc4\x83 curb\xc4\x83 este echivalent\xc4\x83 dreptei clasice a ofertei agregate, situa\xc8\x9bie \xc3\xaen care produc\xc8\x9bia nu este influen\xc8\x9bat\xc4\x83 de cererea agregat\xc4\x83._NEWLINE_Atunci de unde provin curbele Phillips \xc3\xaen pant\xc4\x83 descendent\xc4\x83? Ele sunt rezultatul unui proces dinamic, \xc3\xaen care oamenii se g\xc4\x83sesc temporar \xc3\xaentr-o stare de confuzie privind valoarea reala a salariilor._NEWLINE_Spre exemplu, dac\xc4\x83 Banca Na\xc8\x9bional\xc4\x83 spore\xc8\x99te nea\xc8\x99teptat rezerva de bani se ajunge la cre\xc8\x99terea nea\xc8\x99teptat\xc4\x83 a salariilor \xc8\x99i pre\xc8\x9burilor. Muncitorii percep gre\xc8\x99it evenimentele economice, ne\xc8\x99tiind c\xc4\x83 pre\xc8\x9burile cresc la fel de repede ca \xc8\x99i salariile, deci oferta de munc\xc4\x83 cre\xc8\x99te \xc8\x99i \xc8\x99omajul scade._NEWLINE_Astfel, conform teoriei neoclasice,curba Phillips aparent\xc4\x83 pe termen scurt este rezultatul unor percep\xc8\x9bii gre\xc8\x99ite a salariului real \xc8\x99i a pre\xc8\x9burilor relative.'